b'\n_START_ARTICLE_\nYazoo\n_START_SECTION_\nFormaci\xc3\xb3\n_START_PARAGRAPH_\nVince Clarke havia estat membre fundador de Depeche Mode; de fet, ell va compondre els seus primers \xc3\xa8xits i la majoria de can\xc3\xa7ons del seu primer disc, Speak & Spell. Posteriorment, tanmateix, Clarke no se sent\xc3\xad satisfet amb el rumb que estava prenent la carrera de Depeche Mode i, despr\xc3\xa9s de la seva primera gira brit\xc3\xa0nica, deix\xc3\xa0 el grup. Clarke contact\xc3\xa0 amb Alison Moyet (a qui ja coneixia des de la seva \xc3\xa8poca escolar, car tots dos havien estudiat a l\'escola Nicholas Comprehensive School, de Basildon), que estava buscant gent per formar una banda de blues tradicional. Moyet i Clarke van escollir el nom Yazoo (Yaz als Estats Units) per batejar el seu projecte, inspirats en el nom d\'un segell discogr\xc3\xa0fic (Yazoo Records) que havia editat vells discos de blues.\n_START_SECTION_\nPrimer senzill, primer \xc3\xa8xit: Only You\n_START_PARAGRAPH_\nAl mes de maig de 1982 Yazoo van publicar el seu primer material, la can\xc3\xa7\xc3\xb3 Only You; composta encara durant la seva \xc3\xa8poca a Depeche Mode, Clarke l\'ofer\xc3\xad als seus ja ex-companys com a "regal de comiat", per\xc3\xb2 la rebutjaren. Enregistrada als estudis Blackwing, "Only You" va arribar al n\xc3\xbamero 2 brit\xc3\xa0nic en poc temps; encara avui \xc3\xa9s un dels seus temes m\xc3\xa9s famosos, i ha estat versionat per diversos artistes, com els Flying Pickets (que la portaren al n\xc3\xbamero 1 per Nadal de 1983) o fins i tot Enrique Iglesias, que n\'enregistr\xc3\xa0 una versi\xc3\xb3 en castell\xc3\xa0._NEWLINE_Aquest \xc3\xa8xit va esperonar a Clarke i Moyet, que poc despr\xc3\xa9s tingueren un altre \xc3\xa8xit amb el seu seg\xc3\xbcent senzill, "Don\'t go" (3), ajudat per un v\xc3\xaddeo inspirat en la hist\xc3\xb2ria de Frankenstein. "Don\'t go" serv\xc3\xad com a aven\xc3\xa7 del seu primer disc, Upstairs at Eric\'s, on Clarke continuava explorant el pop mel\xc3\xb2dic i ballable que ja havia mostrat amb Depeche Mode, i que continu\xc3\xa0 la ratxa d\'\xc3\xa8xits de Yazoo, amb bones vendes i cr\xc3\xadtiques favorables. Despr\xc3\xa9s de gires per Gran Bretanya i Nord-am\xc3\xa8rica, publicaren el seu seg\xc3\xbcent senzill, "The other side of love", que tamb\xc3\xa9 entr\xc3\xa0 al Top 15 brit\xc3\xa0nic.\n_START_SECTION_\nSegon disc i dissoluci\xc3\xb3\n_START_PARAGRAPH_\nDespr\xc3\xa9s de les gires, Clarke i Moyet tornaren als estudis amb Eric Radcliffe, que ja havia produ\xc3\xaft el seu anterior disc; el resultat fou l\'\xc3\xa0lbum You and Me Both (1983), m\xc3\xa9s melanc\xc3\xb2lic que el seu predecessor, amb m\xc3\xa9s contribuci\xc3\xb3 compositiva de Moyet i, musicalment, caracteritzat principalment per l\'\xc3\xbas del Fairlight. "You and Me Both" coron\xc3\xa0 les llistes brit\xc3\xa0niques despr\xc3\xa9s de l\'aparici\xc3\xb3 al mes d\'abril del seu \xc3\xbanic senzill, "Nobody\'s diary"._NEWLINE_Malgrat aquests \xc3\xa8xits, la relaci\xc3\xb3 entre Moyet i Clarke s\'havia deteriorat fins al punt que anunciaren la dissoluci\xc3\xb3 de Yazoo aquell mateix juliol, poc abans que l\'\xc3\xa0lbum fos publicat.\n_START_SECTION_\nProjectes posteriors i reaparici\xc3\xb3\n_START_PARAGRAPH_\nDespr\xc3\xa9s de dissoldre Yazoo, tant Moyet com Clarke van iniciar projectes particulars. Alison inici\xc3\xa0 la seva carrera en solitari amb el disc Alf (1984), publicat al segell discogr\xc3\xa0fic Columbia. Pel que fa a Vince Clarke, tamb\xc3\xa9 l\'any 1984 form\xc3\xa0 un altre grup, The Assembly, integrat per ell mateix i Eric Radcliffe, el productor dels dos primers discos de Yazoo. Amb la veu de Feargal Sharkey (cantant dels Undertones) llan\xc3\xa7aren el senzill "Never never". Posteriorment Clarke col\xc2\xb7labor\xc3\xa0 amb Paul Quinn al tema "One day"; finalment, ja el 1985, form\xc3\xa0 el seu grup actual, Erasure, amb el cantant Andy Bell._NEWLINE_Als anys 90, Mute Records public\xc3\xa0 remescles de "Situation" i, ja el 1999, la recopilaci\xc3\xb3 Only Yazoo - The Best Of, acompanyada per una nova versi\xc3\xb3 del tema "Only You" i noves remescles de "Situation", "Don\'t go" i, novament, "Only You"._NEWLINE_Arran de l\'anunci de la futura reedici\xc3\xb3 dels discos de Yazoo en versions remasteritzades, comen\xc3\xa7aren a sentir-se rumors d\'un possible retorn. Aquests rumors es veieren confirmats quan Mute Records concret\xc3\xa0 el llan\xc3\xa7ament d\'In Your Room, una capsa amb els dos discos remasteritzats, material extra (cares B i remescles) i un DVD amb entrevistes i els v\xc3\xaddeoclips de "Don\'t go", "The other side of love", "Nobody\'s diary", "Situation (1990)" i "Only You (1999)", juntament amb un maxi-single de remescles dance. A m\xc3\xa9s, s\'anunci\xc3\xa0 la gira Yazoo Reconnected: Live, amb 18 concerts per Europa i Am\xc3\xa8rica, entre els quals hi ha una actuaci\xc3\xb3 al festival S\xc3\xb3nar de Barcelona.'